KIRJALLINEN KYSYMYS E-0113/99

esittäjä(t): José Barros Moura (PSE) komissiolle

(2. helmikuuta 1999)

Aihe: Toimenpiteet piraattituotteiden valmistuksen estämiseksi jalkineteollisuudessa

Euroopan yhtenäismarkkinoiden toteutuminen ja maailmanlaajuinen kaupan vapautuminen ovat helpottaneet piraattituotteiden markkinoillepääsyä.

Tämä saattaa johtaa muunmuassa siihen, että tietyn tavaramerkin oikeudenomistaja päättää lopettaa aidon tuotteen valmistuksen, jotta saadaan selville samassa maassa tai samalla alueella toimivat luvattomien tuotteiden valmistajat. Joissakin tapauksissa tällaisilla päätöksillä on kielteisiä seurauksia työllisyyden kannalta; näin on käynyt esimerkiksi Felgueirasin kunnan alueella toimivan jalkineteollisuuden alalla.

Portugalilaisissa tiedotusvälineissä kerrottiin hiljattain tämäntyyppisestä ongelmasta, joka koski Kickers-nimistä monikansallista yhtiötä (joka työllistää noin 16 yritystä ja 2 500 henkilöä Felgueirasissa ja jonka liikevaihto on noin 15 miljardia escudoa). Vaarana on, että rangaistaan syyttömiä syyllisten sijaan.

Koska on ilmeistä, että Portugalin viranomaisten toimenpiteet eivät ole riittäviä väärinkäytösten estämiseksi tai niistä rankaisemiseksi, mitä toimenpiteitä voisi komissio ja EU toteuttaa laillisen liiketoiminnan suojelemiseksi ja työpaikkojen säilyttämiseksi?

Komission jäsenen Mario Montinkomission puolesta antama vastaus

(30. maaliskuuta 1999)

Komissio jakaa arvoisan parlamentin jäsenen huolen työllisyyden turvaamisesta. Väärentämisen torjunta turvaa osaltaan työllisyyttä. Väärentämisellä on negatiivisia taloudellisia ja sosiaalisia vaikutuksia sekä yrityksiin että kansantalouksiin. Yhteisössä arvioidaan menetettävän vähintään 100000 työpaikkaa vuosittain väärentämisen takia, ja innovatiiviset ja uutta luovat yritykset kärsivät tästä ilmiöstä ensimmäisinä. Oikeuksien haltijat voivat ryhtyä erilaisiin vastatoimiin. Komissio ei kuitenkaan pysty esittämään arviota niiden tehokkuudesta.

Komissio antoi 15. lokakuuta 1998 vihreän kirjan väärentämisen ja tavaroiden laittoman valmistamisen vastaisesta toiminnasta sisämarkkinoilla(1). Sen tarkoituksena on arvioida väärentämisen taloudellisia vaikutuksia sisämarkkinoilla, arvioida tätä aluetta koskevaa lainsäädäntöä ja ehdottaa mahdollisia ratkaisuja väärentämisen torjunnan helpottamiseksi. Vihreän kirjan julkaisemisella aloitettiin kaikkia asiaan liittyviä tahoja koskeva laaja kuulemismenettely, jota ei ole vielä saatu päätökseen. Tämän kuulemismenettelyn puitteissa komissio järjesti yhdessä Eurooppa-neuvoston puheenjohtajana toimivan Saksan kanssa Münchenissä 2. ja 3. maaliskuuta 1999 kaikkia asiaan liittyviä tahoja koskevan kuulemistilaisuuden, jossa yli 250 osallistujaa kertoi asiaan liittyvistä huolenaiheistaan.

Tässä vaiheessa on vielä liian varhaista vastata kysymykseen aloitteista, joita komissio voisi tehdä mainitun kuulemismenettelyn seurauksena. Komissio ei kuitenkaan sulje pois mitään mahdollisia toimintamuotoja eikä aseta mitään väärentämisen torjuntakeinoa etusijalle. Koska vihreässä kirjassa esitetyt torjuntakeinot ovat hyvin vaihtelevia, komission myöhemmin tekemät aloitteet eivät välttämättä rajoitu pelkästään lainsäädäntötoimenpiteisiin, vaan niihin voi sisältyä esimerkiksi rahoitustukea väärentämisen torjumiseksi, hallinnollisia tai organisatorisia toimenpiteitä tai kannustus- tai helpottamistoimenpiteitä.

(1) KOM(98) 569 lopullinen.